 

**Republika e Kosovës Komuna e Gjilanit**

**Republika Kosova Opština Gnjilane**

**Republic of Kosovo Municipal Gjilan**

 **Gilan Belediyesi**

**P R O C E S V E R B A L**

 Nga Seanca e dhjetë (X-të) e Kuvendit të Komunës së Gjilanit më 26.11.2019 me këtë:

# R E N D P U N E

1. Konstatimi i prezencës së anëtarëve të Kuvendit dhe miratimi i procesverbalit nga seanca e kaluar,
2. Rekomandimet e Komitetit për Politikë dhe Financa:
	1. Propozim Rregullore për Tatimin në pronën e paluajshme për vitin 2020
	2. Propozim vendimi për transferimin (harmonizimin) në kategorinë ekonomike Pagave dhe Mëditje
	3. Propozim vendimi për ndarjen e mjeteve financiare për participim në ngritjen e Shtatores së Heroit “Agim Ramadani”
	4. Propozim projekti i përgjithshëm i Manifestimit “Flaka e Janarit” 2020
	5. Informatë rreth PZHK dhe Hartës Zonale të Komunës
3. Pyetje dhe përgjigje
4. Të ndryshme

Seanca i filloi punimet në ora 10:00 në të cilin ishin prezent:

* Anëtarët e Kuvendit
* Nënkryetari i Komunës
* Drejtorët e drejtorive
* Drejtori i K.R.U. Hidromorava
* Përfaqësuesit e OSBE-së.
* Përfaqësuesi i OJQ Lansdowne
* Pronarët e tokave të ish Kampit Montith
* Mediat

# Seancën e dhjetë e hapi dhe e udhëhoqi kryesuesja e Kuvendit znj. Shpresa Kurteshi-Emini, e cila i përshëndeti të gjithë anëtarët e Kuvendit dhe të pranishmit e tjerë, të cilët i monitorojnë punimet e kësaj seance dhe kërkoi që të konstatohet prezenca e anëtarëve të Kuvendit.

**Konstatimi i prezencës së anëtarëve të KK-së:** mungoi Shemsedin Elezi dhe Enver Hajrullahu

**Shpresa Kurteshi:** siç e dimë të gjithë Shqipëria mbrëmë është goditur nga një katastrofë natyrore, tërmet i cili ka shkaktuar dëme materiale si dhe viktima, prandaj në emër të gjithë anëtareve të Kuvendit dhe qytetarëve të Gjilanit shpreh ngushëllime për familjet e viktimave!

Për nderë të viktimave ju ftoj të mbajmë një minutë heshtje!

 **Procesverbali nga seanca e kaluar:**

**Nehat Osmani**: te pjesa ku përshkruhet vazhdimi i seancës së kaluar, fjalia e fundit thuhet “*pjesa e parë e seancës së IX të Kuvendit përfundoi punimet në ora 17:50*, por nuk përshkruhet gjendja reale dhe faktike për ndërprerjen e kësaj mbledhje.

Grupet opozitare kishin paralajmëruar që për shkak të mungesës së këshilltarëve dhe mënyrës së udhëheqjes së dobët të kuvendit ne paralajmëruam se do ta lëshojmë mbledhjen.

Po ashtu lidhur me fjalën shpifës të cilën drejtori më tha se gjëja unë i kam thënë, vërtetohet në procesverbal që unë nuk kam thënë këtë fjalë prandaj i tregoni drejtorit.

Të nesërmen kur e keni mbajte mbledhjen keni thënë se KK për miratimin e vendimit lidhur me dhënien e pronës në shfrytëzim për “Don Bosko”, keni thënë se vendimi miratohet me 17 vota të cilat i keni shkruar me numra, kurse 2 vota kundër i keni shkruar me emër të votuesve kundër, e kjo është shumë interesant për mua, sepse keni dashtë me dëshmuar se edhe rregullat matematikore tregojnë se numri 2 është më i madh se numri 17.

**Festa Shabani**: unë e kam treguar arsyen e prezencës time dhe votimin tim, prandaj nuk shoh diçka gabim këtu.

**Mimoza Kadriu**: në faqen e 9 është heqë përgjigjja e drejtorit të DKA lidhur me sallën e Gjimnazit.

**Sadri Arifi**: sekretaria nuk ka obligim të marr riformulime se si dëshironi ju të duket procesverbali. Ne mund të bëjmë disa lëshime, por kemi formën tonë të hartimit.

**Më 29 vota “për” e të tjerat abstenime miratohet procesverbali i mbledhjes së kaluar me vërejtje.**

**Diskutim rreth rendit të ditës**

**Xhevat Demiri:** unë vij nga një subjekt politik AAK dhe ne kemi pas para një kohe një çakordim pas zgjedhjeve të 6 tetorit dhe kemi pas një mospërputhje mes vete.

Kam tentuar disa herë të bisedoj që të ngritët niveli i partisë tonë, ne kemi një koalicion dhe unë nuk kam pas ndikim as negativisht as pozitivisht, por unë jam i pa kënaqur me vëllain e madhe që jemi aty. Kur ndahen dy vëllezër, vëllai i madh i cili ka më shumë fëmijë merr hise më tepër. E lus koalicionin të punojë dhe të na ndihmoj neve, e nëse vazhdohet kështu unë nuk kam obligim për koalicionin.

Jam absolutisht kundër disa gjërave në rrjete sociale, nuk dua të jem avokat i askujt, por duhet të ndalen njëherë e përgjithmonë, e di mirë që pjesa e luginës është e diskriminuar por jo nga Gjilani. Edhe kryeministri nuk ka bërë asgjë për këta qytetarë dhe e lus këtë grup që mos të bëj gjëra të tilla.

**Riza Abdyli**: koha për pyetje dhe përgjigje ka dalë si pikë e fundit e rendit të ditës dhe unë nuk pajtohem me këtë gjë, sepse në fillim të seancës drejtorët janë prezent e në fund të seancës një pjesë e tyre mungon. Prandaj, dua që koha për pyetje dhe përgjigje të del e para për diskutim.

**Shpresa Kurteshi**: kjo formë është kërkuar nga anëtarët e kuvendit dhe e njëjta është miratuar nga ta.

**Nevzat isufi:** pajtohem me propozimin e z.Abdyli, sepse ju keni vazhduar me nxjerrjen e vendimeve një partiake dhe jashtëligjore. Kjo formë është e gabuar, sepse nga dhjetëra pyetje që kam bërë kam marrë përgjigje të pjesërishme. Nuk pajtohem me këtë vendim tuajin.

**Shpresa Kurteshi:** nënkryetari i komunës është i pranishëm deri në fund të seancës dhe drejtorët, por kemi shqetësim për anëtarët e kuvendit të cilët nuk qëndrojnë deri në fund të seancës.

**Bujar Nevzati:** as unë nuk pajtohem me këtë që e keni vendosur kryesuese, pa miratimin në KPF. Ju po punoni hapur dhe nuk keni nevojë me u mbyllë, e kjo që është propozuar nga kryesuesja është për ta mbyllur mendimin e anëtarëve të KK. Ne po takohemi një herë në muaj, por edhe na merr fjalën, prandaj kërkoj që te pika pyetje dhe përgjigje të dal për diskutim si pikë e parë e rendit të ditës.

**Shemsedin Elezi**: në takimin që kemi mbajtur në muajin e kaluar është propozuar që pika pyetje dhe përgjigje të mbetet si pikë e fundit dhe i njëjti propozim është votuar. Është mirë që ne të vijmë me propozime dhe këshilla në të mirë të qytetarëve, e jo të bëjmë debat të panevojshëm, sepse është turp për ne që qytetarët të na shohin. Përgjigjet e drejtorëve nuk mund të jenë të mjaftueshme nëse pika pyetje dhe përgjigje del e para. Ky është vendim i kuvendit dhe nuk është diçka tragjike që të mbetet si pikë e rendit të fundit.

**Arta Haziri-Nuhiu**: ne si grup i këshilltarëve të AAK jemi dakord që pika pyetje dhe përgjigje të mbetet e fundit për diskutim, sepse nga përvoja që e kemi ne kemi devijuar debatet duke hyrë në diskutime të panevojshme. Sa i përket drejtorëve që po thuhet se nuk qëndrojnë në sallë deri në fund, nuk duhet të paragjykojmë, sepse për herë të parë kemi këtë pikë në rend dite.

**Arbëresha Kryeziu- Hyseni:** ne jemi dëshmitarë që shumica e drejtorëve nuk qëndrojnë deri në fund të seancës, sikurse edhe një pjesë e asamblistëve. Megjithatë nëse e shohim rendin e punës që është propozuar në KPF, nuk e kemi fare pikën në të ndryshme, por në KK e kemi fare në fund. Kërkoj interpretim ligjor për këtë, se a jemi duke vepruar drejtë apo jo.

**Avdyl Aliu:** sot jemi në ditën e parë të aktiviteteve të planifikuara për festat e Nëntorit dhe dua që kjo seancë të jetë festive. Jemi duke fol për një vendim të kuvendit i cili nuk është i kundërligjshëm, është votuar nga shumica e anëtarëve të Kuvendit dhe është vendosur që pika pyetje dhe përgjigje të mbetet e fundit për diskutim, sepse energjinë më të madhe për të diskutuar për pikat e para të rendit të ditës është më e madhe. Sa i përket mungesës së drejtorëve unë mendoj se tani e tutje do jenë prezent deri në fund të seancës dhe do të përgjigjen për secilën pyetje tuajën. Por në mungesë të drejtorëve, përgjigjet për pyetjet e juaja do të jepen me shkrim.

**Sadri Arifi**: nëse i referohemi rregullores për punën e kuvendit të vitit 2013, që është dashur të modifikohet dhe nëse i referohemi nenit 17 të rregullores thotë: në fillim të rendit të ditës çdo anëtar mund të diskutojë për çështje të ndryshme, në këtë rast anëtari nuk mund të flas më shumë se 5 minuta dhe nëse diskuton në emër të grupit flet 10 min. Kryesuesi i mbledhjes kujdeset t’i harmonizojë diskutimet dhe koha e përgjithshme për diskutim nuk mund të jetë më shumë se 30 min, e nëse kalon kjo kohë kryesuesja i jep fjalën anëtarëve në mbledhjen tjetër.

Çdo diskutues ka të drejtë të flas jo më shumë se 7 minuta dhe nuk ka të drejtë të flas më shumë se një herë për të njëjtën çështje.

**Isa Agushi**: rregullorja e parasheh që mund të flasim 30 minuta, por ju e shkelni rregulloren e nderuar kryesuese. Një koleg tha se opozita e ka rolin të flas zi e më zi, por ju them se opozita jua shpalos punët e këqija të opozitës. Ju lus mos ta shkelni rregulloren ose ndryshojeni rregulloren.

**Gentrit Murseli:** duke qenë se isha unë njëri ndër asamblistët që kërkova që pika “pyetje dhe përgjigje” të jetë në rend dite, kjo ka qenë si pasoj e një praktike, por nuk ka qenë e duhura.

Ju e dini nga praktika e mbajtjes së mbledhjeve të kuvendit, pas miratimit të prezencës së anëtarëve të Kuvendit, kemi diskutuar për pyetje dhe përgjigje, sa që kuvendi është zgjatur deri në drekë ende pa hyrë në rend dite. Nëse rastësisht na ka pyet dikush se çka keni bërë deri tash, ne nuk kemi hyrë ende në rend dite. Në disa komuna tjetra, pika pyetje dhe përgjigje është në rend të ditës, e ne duhet që të shtrojmë pyetje dhe mos të merremi me komente për hir të kohës. Nëse pika pyetje dhe përgjigje mbetet e fundit, kjo është për faktin që ta obligoj ekzekutivin të qëndrojë deri në fund të seancës. Kjo iniciativë është përkrahur dhe mendoj se është e duhur.

**Riza Abdyli**: nga të gjithë këshilltarët e komunës, u pranua se kjo pikë është në formën më të kontrabanduar të mundshme. Ne nuk jemi pajtuar për këtë ndryshim, sepse nuk është propozuar në fillim të seancës.

Sa i përket humbjes së kohës, duhet ta dini se këto pyetje po na marrin kohën sepse qytetarët kanë halle dhe probleme. Ju keni probleme me ekzekutivin sepse nuk i kryejnë punët e pastaj grumbullohen punët, e përgjigjet janë tejet të shkurtra.

**Shefik Surdulli:** jam kundër thyerjes së rregullores, por për mua është e rëndësishme përgjigjet e drejtorëve lidhur me pyetjet e këshilltarëve komunal.

**Gentrit Murseli:** në faqe 7 të procesverbalit, kam thënë: dua të di se a ekziston mundësia që pika pyetje dhe përgjigje të hy si pikë e rregullt e rendit të ditës? Kjo pyetje ka të bëjë me seancën e kaluar në pjesën e parë, e jo pasi që është ndërprerë.

**Mimoza Kadriu**: unë jam deklaruar me votën time pro që pika pyetje dhe përgjigje të mbetet në fund, për shkak se është degraduar seanca e kuvendit qyshe në pjesën e parë të seancës. Drejtorët kanë pritur me orë të tëra për t’ju përgjigjur anëtarëve të Kuvendit. Kam kritik edhe për ju kryesuese, si e lejoni të degradohet kuvendi dhe të diskutohet shumë herë për të njëjtën çështje.

**Bujar Nevzati**: mos përgatitja e juaj e duhur si kryesuese po vjen deri te zgjatja e seancës. Për t’u vendosur një çështje të tillë duhet të votohet me 2/3 e votave, e ju keni vendosur me votat e koalicionit. Nuk keni nevojë të fshihni mos punën dhe keqpërdorimet e juaja, a ka dikush që mund të thotë se kur PDK, ka qenë në pushtet ja kemi marrë fjalën. Ju lus kryesuese lëre kuvendin të lirë dhe respektoje rregulloren

**Ibish Ibishi**: sipas rregullores kjo pikë e rendit të ditës duhet të jetë e para dhe nëse nuk është ndryshuar rregullorja si mund ta ndryshojmë ne këtë pikë me një vendim ?

Pse ka ardhur deri te ky ndryshim kur nuk ka pas nevojë, çështjet të cilat është dashur t’i debatojmë ne prapë se prapë do t’i debatojmë pavarësisht se cila pikë është.

**Shpresa Kurteshi-Emini**: me kërkesën e juaj unë përsëri e vë në votim pikën pyetje dhe përgjigje që të dal e para për diskutim.

**Sadri Arifi**: ky kuvend ka marrë një vendim për ndryshim të kësaj pike, e nëse doni ta ktheni përsëri si ka qenë, ju keni të drejtë të merrni vendim tjetër.

**Riza Abdyli**: ne jemi duke kërkuar që të shfuqizohet vendimi jo i rregullt në seancën e kaluar dhe pika pyetje dhe përgjigje të jetë pikë e parë e rendit të ditës.

**Shpresa Kurteshi-Emini**: keni konsideratë për fjalët e thëna, këtë propozim të juajin që pika pyetje dhe përgjigje mund ta vë në votim sepse vota e përcakton kërkesën e juaj.

Pasnjë pauze të shkurtër dhe konsultimi mes shefave të grupeve u dakorduan që sot të vazhdohet me punimet e seancës së Kuvendit për t’i lënë mundësi KPF, që në mbledhjen e radhës të diskutoj e më pas Kuvendi të merr vendim.

**Me 21 vota për, e të tjerat abstenime miratohet rendi i ditës.**

* 1. **Propozim Rregullore për Tatimin në pronën e paluajtshme për vitin 2020**

Nuk ka diskutime

**Me 23 vota “për” e të tjerat abstenime miratohet Propozim Rregullore për Tatimin në pronën e paluajtshme për vitin 2020**

 **2.2 Propozim vendimi për transferimin (harmonizimin) në kategorinë ekonomike Pagave dhe Mëditje**

**Zijadin Maliqi:** ministria e Financave na ka dhënë mundësinë për të bërë harmonizimin e pagave, ne kemi marr vendim që në disa drejtori ku kemi tepricë të mjeteve për shkak të suspendimit të punëtorëve ku 50% mbetet ato mjete shkojnë në suficit, kemi minus te disa drejtori dhe kemi mjete për t’i mbuluar ato me të hyra vetanake. Ne kemi mundësi transferimi për të mos shkuar në suficit këto mjete financiare.

**Nevzat Isufi:** të na sqaroj drejtori më mirë që tha për shkak të zyrtarëve të suspenduar, sepse ata nëse suspendohen nuk kanë të drejtë page, por kanë një përqindje të vogël të pagesës, na sqaro të lutem drejtor?

**Zijadin Maliqi:** ne kur bëjmë planifikimin e buxhetit nuk e dimë se çka vendos Gjykata për punëtorët e suspenduar, por planifikojmë 100% pagën e tyre, kurse i marrin 50% të pagës. Ne kemi drejtori që një zyrtar del në pension dhe deri sa të shpallet konkursi dhe të merret një zyrtar i ri, ato mjete financiare mbesin aty si tepricë.

**Riza Abdyli:** u tha zyrtarët e suspenduar, por ata janë të pezulluar nga puna e jo të suspenduar, se nëse zyrtarët dalin të pafajshëm, mjetet do të kthehen për ata zyrtar komplet. Më vjen mirë që drejtori e mundëson që mjetet të mos shkojnë në suficit.

**Me 33 vota “për” e të tjerat abstenime miratohet Propozim vendimi për transferimin (harmonizimin) në kategorinë ekonomike Pagave dhe Mëditje**

* 1. **Propozim vendimi për ndarjen e mjeteve financiare për participim në ngritjen e Shtatores së Heroit “Agim Ramadani”**

**Nevzat Isufi:** kjo pikë lidhet edhe me pikat e vendimit që ka pas të bëjnë me ndërrimin e lokacioneve për shtatore dhe buste. Komisioni nuk është ftuar me kohë dhe anëtarët nuk kanë pas kurrfarë materiali para vete. Përkundër kërkesës së banorëve të fshatit Zhegër, Malishevë dhe familja e “Mulla Idrizit”, ne anëtarët nuk kemi propozuar asnjë pikë të rendit të ditës për rekomandim. Në seancën e kaluar me kërkesë nga zyra e kryetarit ju keni propozuar futjen e tri pikave të rendit të ditës, duke mos respektuar LVL, e shkas për këto ishte edhe çështja e lëshimit të seancës nga ana e opozitës. Edhe në mbledhjen e fundit të KPF, pika për ndarjen e mjeteve financiare ka ardhur si rend dite, por materiali është i mangët. Nuk morëm përgjigje për projektin, koston dhe komisionin apo këshillin e fshatit Zhegër. As sot nuk kemi material që lidhet drejtpërdrejtë me këtë pikë, por kemi një material jo të plotë dhe nuk janë përmbushur gjitha pikat për një rend dite. Ne jemi të njoftuar se këshilli i fshatit nuk ka mbajte takim për këtë çështje. Ky material ka një projekt të bazamentit të shtatores së heroit “Agim Ramadani” dhe kemi disa oferta që janë pa datë se kur janë bërë dhe disa fotografi, një specifikacion me datë 06.11.2019, 12.11.2019, 16.11.2019, që nënkupton se ofertat janë të vonshme, nuk kemi asnjë vendim i cili e ka përzgjedhë realizuesin e shtatores së “Agim Ramadani” dhe kjo del se për 10 ditë janë kryer gjitha punët dhe një varg shkeljesh, unë konsideroj si dokument të falsifikuar, janë të ndara specifikacioni financiar. Përfaqësuesit e OVL nuk janë konsultuar për asgjë. Nëse Komuna nuk është bartëse e aktivitetit, por bëhet vetëm pjesë e saj kjo është plotësisht e gabuar. Çka nëse dikush nesër kërkon që të ndërrohet shtatorja dhe përmasa e saj. Shikoni përmasat e busteve dhe shtatoreve, ne para zyrës së kryetarit kemi një bust të vogël, ndërsa 10 metra më lart kemi një shtatore të madhe të “Agim Ramadanit”. Nëse projektuesi e ka bërë këtë gjë duke e abstrahuar që ekzistojnë edhe buste tjera e shtatore, cili është efekti i saj. Nuk e dimë se cila pjesë e projektit realizohet me ndarjen e këtyre mjeteve, e sikur heronjtë të mund të flisnin do thonë se çka keni bërë, për atë që ne kemi rënë. Po shkelni rregullore e procedura, prandaj unë abstenoj për këtë pikë.

**Shemsedin Elezi**: ne e dimë se ai ka pas një shtatore e cila nuk ka përfaqësuar karakterin e fortë të tij, e është vendosur të ketë një shtatore më me dinjitet. Ne kemi kryetarin e këshillit të fshatit, përfaqësuesin e Arkatanës i cili ka ndihmuar komunën për këtë proces. Kemi edhe DUPMM, që ka pas procedura, oferta dhe është përzgjedhë operatori më i lirë. Ne si këshilltarë komunal, duhet të jemi të kënaqur që po realizohet një projekt i tillë dhe pres mbështetje unanime.

**Isa Agushi:** pajtohem me z.Isufi për vërejtjet por jo të abstenoj. Kur Xhemajl Hyseni ishte kryetar i Komunës unë kam qenë kundër që “Agim Ramadani” të vendoset aty, por sot ne e mbështesim 100% këtë shtatore dhe e përshëndesim Arkatanën për financimin e kësaj shtatore.

**Bekim Bajrami**: ne si komunë kemi pas takime me këshillin e fshatit Zhegër, OVL dhe Ministrinë e Mbrojtjes dhe në memorandum Ministria do të vjen me gardën e vetë për ta sjellë shtatoren e Agimit. Lokacioni i ri korrespondon me vendimin e ri të Kuvendit dhe madhësia e masës nuk krijon asgjë të keqe. Kryesia e fshatit Zhegër kanë ofertuar në shumë skulptor dhe është zgjedhur më i liri. Bazamenti i vjetër ka pas një punë të madhe sepse është bërë tërësisht i ri. Kemi edhe një kërkesë nga këshilli i fshatit që të participojnë me 59.000€ dhe ne kemi participuar 40.000€ për realizimin e shtatores dhe pjesët tjera përcjellëse.

**Me 28 vota “për” e të tjerat abstenime miratohet Propozim vendimi për ndarjen e mjeteve financiare për participim në ngritjen e Shtatores së Heroit “Agim Ramadani”**

* 1. **Propozim projekti i përgjithshëm i Manifestimit “Flaka e Janarit” 2020**

**Riza Abdyli:** edhe në KPF i kemi dhënë përkrahje kësaj pike, por duke e shfletuar materialin i vërejta disa gabime te tabela e projektit financiar, thuhet grupi punues është 26 x 150 nuk bëjmë 3150 € por bëjnë 3900 € , po e njëjta është koktejet që janë paraqitur 1200 €, e totali është 69420 €. Drejtoresha i ka filluar disa ndryshime dhe më vjen mirë që është bërë llogaritja e dy flakadanëve ku njëri vendoset te Teatri e tjetri te varrezat e dëshmorëve. Drejtoresha duhet të jetë sy qel sepse do të ballafaqohesh me anëtarët e Kuvendit për punët e kryera dhe të sjellësh një raport për shpenzimet e bëra.

**Gentrit Murseli:** ne si këshilltarë të LDK-së i japim përkrahje kësaj pike. Shefi i grupit të PDK ka kërkuar që raportet të jenë të specifikuara qartë dhe ne kemi kërkuar që të kemi përfaqësuesin tonë në bord të flakës së janarit dhe gjitha partitë politike i kanë dhënë përkrahje Arta Hazirit të jetë përfaqësuese në bord të Flakës. Kjo do të thotë që ne si komitet për kulturë jo vetëm që do ta përcjellim raportin e flakës së janarit, por do kemi raport për çdo mbledhje të bordit. E falënderoj drejtoreshën për korrektësinë dhe kryetarin e komunës për transparencë.

**Xhevat Demiri:** meqë vij nga një subjekt politik ku “Leku” është prioritet për (ruajtjen e tij), ky manifestim më përngjanë si festa e Bajramit ku shkojmë për vizitë në familje. A ka mundësi që të gjendet një moderator modern dhe të ndryshohet pak procedura e saj. Do të doja që për këtë festë të ketë më pak harxhime.

**Nevzat Isufi:** Flaka e janarit është një ndër ngjarjet në fushën e kulturës dhe ka karakter më shumë se komunal, e dikur kishte pretendime të bëhet kombëtarë, por ja që ka mbetur vetëm në participimin e komunës. Mendoj se do ta bëni kërkesën edhe këtë vit për financim nga Ministria.

U bënë 20 vite që Flaka e janarit mbahet çdo vit dhe ende nuk ka një Rregullore. Shpesh ka dhënë ngjyrime, por tani është dashur të jetë i formësuar me shtyllat e saj kryesore.

Mos të ndodhë si herën e kaluar që ftesat të jenë të njëanshme të shpërndara dhe të rrinë në zyrat e drejtorive pa u shpërndarë. Raportet e flakës duhet të jenë të detajuara dhe të keni parasysh që ky manifestim është më i shtrenjtë prandaj kërkojmë një transparencë të plotë. Ne e përkrahim këtë pikë.

**Shefik Surdulli:** edhe bota e kulturës shqiptarë ka njohuri për Flaken e janarit e cila ngërthen në vete vlerat kulturore në katër shtylla. Në këtë kuadër duhet të na shqetësoj një fakt që akoma duke qenë me gjithë këto vlera ky manifestim, ne si komunë nuk kemi arrite t’i bëjmë presion Ministrisë që të futet përfundimisht në kalendarin e manifestimeve në RKS. Duhet të gjejmë mënyra që Qeverinë ta bindim që ky manifestim të jetë në këtë kalendar.

Kostoja është e lartë këtë vit, sigurisht që ka ecje në cilësi por ne e përkrahim këtë pikë.

**Arta Haziri Nuhiu**: ne si AAK i japim mbështetje të plotë, sepse Flaka e janarit, do të ketë freski për këtë vit. Kërkesa ime ka qenë që edhe nxënësit e shkollave të mesme të kenë një aktivitet të tyre të mundshëm duke e ditur historikun e Flakës së janarit, kjo duhet të ndodhë. Ne kemi gjete mirëkuptim me drejtoreshën e Kulturës dhe kjo do të realizohet. I kujtoj parafolësit tim që qeveria Hajradinaj, ka ndarë një shumë të konsiderueshme për Flakën e janarit.

**Shefki Surdulli**: ne e dimë që qeveria Hajradinaj, në vitin e kaluar ka ndarë mjete për këtë manifestim, por e pyes kolegen sa është shuma që do ta ndaj këtë vit.

**Arta Haziri Nuhiu**: nëse është përmbyllur raporti financiar në mënyrë transparente për këtë vite, besoj qe qeveria do gjej prapë mundësi për ta mbështetur këtë manifestim.

**Bujat Nevzati**: kush janë anëtarët e bordit të Flakës së janarit, sepse ky manifestim është gjithëpërfshirës. Ne me disa shokë jemi themelues të flakës dhe ka disa vite që nëse janë bërë ndryshime nuk e di a është mbajtur debat. Kohëve të fundit janë bërë disa ndryshime dhe unë jam i pa kënaqur me këto ndryshime. Kultura është bërë me pagesë për anëtarët e bordit, e më herët kemi bërë punë vullnetare. Avdyli ka qenë kritikuesi më i madh i mandatit tonë, unë e di buxhetin e varfër të komunës dhe ministria duhet ta ndihmoj, e kjo nuk ka ndodhur që ministria ta marr si obligim këtë manifestim. Bordi duhet t’i ketë parasysh vërejtjet, e ne i japim mbështetje kësaj pike .

**Deniza Limani**: gjitha aktivitetet e sotme të parapara sipas kalendarit të manifestimeve janë anuluar për shkak të tërmetit në Shqipëri dhe viktimave nga kjo fatkeqësi. Ju falënderoj personalisht për mbështetjen e këtij programi dhe më vjen mirë që e keni kuptuar që kësaj here çfarë dëshirojmë të bëjmë. Programin do ta keni dhe ne kemi pritur miratimin e juaj. Takimet e bordit do të përcjellën nga komiteti. Bordi i flakës përbëhet prej 13 anëtarëve: Ibrahim Ademi, Fisnik Isufi, Ibrahim Jerliu, Murat Ismajli, Diana Toska,Luan Shahiqi, Bekim Korça, Kushtrim Jakupi, Sabit Rrustemi, Erson Zymberi, Arta Haziri, Deniza Kadriu dhe Kryetari Haziri.

Interesi im personal është që kësaj here rinia të jetë pjesëmarrëse në këto aktivitete dhe të kenë informacione për Flakën e janarit. Ne do mundohemi që ftesat t’i dorëzojmë me kohë për të gjithë ju anëtarët e Kuvendit dhe t’i koordinoni punët e juaja për pjesëmarrje. Kostoja është rritë për 13.070 €, por gjithçka do të jetë transparente.

Prej ministrisë nuk kemi ende ndonjë mbështetje, por po presim edhe më tutje.

**Avdyl Aliu**: nuk bën mirë që Bujari më thërret për të folë, jo pse unë foli fjalë të hidhura por paraqes histori të hidhura. Në këtë material nuk kam mundur të gjej askund që në bord janë të përfshirë burri dhe gruaja, nuk kam mund të gjej që burri është në juri dhe e shpërblen gruan me çmim, ose dy djem të mixhës në bord etj etj, për dallim që më parë kanë ndodhur. Po ashtu nuk do të ketë faturë që me një darkë kanë qenë 500 mysafir. Nuk do ketë fatura të ushqimit në dy restorante të njëjta ku njëra e ka shujtën 12 € e tjetra 6 €. Nuk do të ketë shifra ku një balon fryrës të ketë çmimin 17 cent.

**Me 32 vota “për” e të tjerat abstenime miratohet Propozim projekti i përgjithshëm i Manifestimit “Flaka e Janarit” 2020**

* 1. **Informatë rreth PZHK dhe Hartës Zonale të Komunës**

**Arianit Sadiku:** me këtë informatë sado pak të vogël që kemi marrë me tekst 20 rreshta, dua të pyes drejtorin se është mbajtur një punëtori katër ditore ku është shtjelluar çështja e draftit për hartën zonale, dua ta di se ku është mbajtur dhe kush ka qenë pjesëmarrës në punëtori cilët ekspert, po ashtu edhe sa kohë ju duhet që të vini te drafti përfundimtar i këtij dokumenti?

Sa është marrë për bazë gjendja faktike e pjesës së qytetit, apo po pritet të përfundojnë ndërtimet të cilat kanë pëlqim ndërtimor por jo edhe leje për ndërtim.

**Ibish Ibishi**: edhe në KPF kemi diskutuar për këtë pikë dhe është thënë se në seancën e Kuvendit do të kemi informatë më të hollësishme. Në debate dolën propozime e ide të ndryshme për interes komunal e qytetarë, edhe sot them se në planet zhvillimore sa kanë mundur të inkorporohen idetë qytetare në këtë plan të përgjithshëm dhe kur do të jetë ky plan i gatshëm për miratim dhe zbatim.

**Anila Tusha:** propozoj që të kemi një punëtori dy ditore me temë: Plani i integritetit të Kuvendit Komunal”.

**Bekim Bajrami**: ne si DUPMM jemi ardhur me këtë informatë, në vitin e kaluar e kemi planifikuar se kur PZHK do të vije në Kuvend.

PZHK ka rëndësi të madhe prandaj është prolonguar pak kjo punë sepse kemi bashkëpunim me gjitha kompanitë publike dhe drejtoritë e Komunës.

Është mbajtur jo vetëm punëtoria me drejtori dhe kompani publike, por edhe me Shoqërinë Civile dhe shumë akter të tjerë, duke përfaqësuar në mënyra të ndryshme.

PZHK nuk është një plan rregullues por është strategji gjithëpërfshirëse. Koncentrimi më i madh i qytetarëve ka qenë te ndërtimi si mundësi bazë për të krijuar jetë. Në PZHK merren parasysh gjitha detajet tjera përcjellëse. Është plani i dytë që bëhet në komunën tonë.

Problemet të cilat kemi hasë gjatë punës kanë qenë në sektorë tjerë të komunës, ku ka paraqitur sfida për punonjësit. Plani i parë ka qenë në vitin 2008 i aprovuar.

Plani Zhvillimore bëhet për qytetin aktual për pjesën urbane dhe rurale. Nuk kemi terren të pastër për të bërë qytet të ri, por marrim gjendjen ekzistuese.

Se sa janë marrë parasysh kërkesat dhe idetë e qytetarëve, ne kemi mbajtur 23 debate duke u përshirë pjesa gjeografike dhe teknike e gjithë territorit.

**Fadil Sherifi:** pjesëmarrja në kuadër të punëtorisë dhe drejtorisë kanë qenë zyrtarët nga ministria e Planifikimit Hapësinor, përfaqësuesit e GIZZ gjerman, anëtarët e ekipit bazë që është formuar nga kryetari, ekipa komunale e planifikimit ka qenë gjithëpërfshirëse, po ashtu kemi pas edhe anëtarë në fusha përkatëse profesionist të kompanive publike që janë 5 në kuadër të komunës. Drejtorët po ashtu kanë qenë përgjegjës për t’i dhënë inputet e strategjive dhe ekipa e jashtme e fushave të artit dhe shëndetësisë dhe përfaqësuesit e OJQ dhe grupet e interesit. Punëtoria ka qenë 4 dit dhe kemi 10 fusha tematike duke i përmbledhur në këtë punëtori.

Ne kemi bërë draft dokumentit e PZHK, jua kemi dërguar drejtorive për të shikuar nëse ka lëshime dhe tani jemi në përfundim të draftit final të cilin do ta dorëzojmë në ministrin e Planifikimit Hapësinor. Pasi ministria e jep pëlqimin ne do ta sjellim edhe në kuvend për miratim.

**Riza Abdyli:** për mua është një informatë e shkurtër edhe pse u tha se punimet kanë filluar më herët. Dëgjimet publike që i keni mbajtur me qytetar sa kanë qenë produktive dhe sa i keni inkorporuar kërkesat e qytetarëve në plan? Sa ka qenë bashkëpunimi produktiv mes qytetarëve dhe juve e kompanive?

Nëse ju nuk i përfillni kërkesat e qytetarëve shkaktohen probleme të pa nevojshme.

**Arianit Sadiku :** pyeta për zyrtarët me emra se kush ka qenë pjesëmarrës në punimet tre ditore në Durrës, kush ka bërë planifikim afatgjatë dhe a e ka bërë si duhet?

**Nevzat Isufi:** kam një shqetësim qysh nga KPF ku drejtori ka thënë rreth 80% e ndërtimeve në botë bëhen pa plan, e kjo për mua ka qenë shqetësuese, sepse nëse është kështu pse duhet të bëjmë plane dhe të bëjmë harxhime qindra euro?

**Bekim Bajrami:** unë kam thënë se ndërtimi në botë ka ndodhur më herët pa plan, por planifikimet e reja bëhen konform gjendjes ekzistuese, nuk kemi miliarda që ta prishim qytetin dhe ta ndërtojmë të ri.

Ne kemi listën me emrat e zyrtarëve të cilët kanë marrë pjesë në punimet e këtij plani dhe do ta dërgojmë në email.

**Fadil Sherifi:** në viti 2016 ka qenë inicimi për hartimin e PZHK, kurse procesi ka filluar me 17.03.2018. Sipas Ligjit për planifikim hapësinor, obligim e ka komuna ta hartoj PZHK.Komuna e Gjilanit ka pas mbështetje nga të gjithë për hartimin e këtij Plani dhe disa sfida kanë qenë të pa tejkaluara, por jemi munduar që këtë dokument ta përmbyllim në periudhe 18 muaj.

Kemi mbajtur 24 takime me qytetarë, 9 takime në pjesën urbane dhe 14 takime në pjesën rurale.

**Ibish Ibishi:** është interes i të gjithëve që mos të kemi devijime dhe zhvillime të gabuara. Të punohet në interes të përgjithshëm qytetarë.

**Fadil Sherifi**: ne kemi edhe procesverbalet e takimeve dhe propozimet i kemi inkorporuar në plan. Këshilltarët e fshatit e kanë sjellë listën e projekteve në DUPMM dhe kemi harmonizuar gjitha projektet e arsyeshme.

**Kërkesa nga komisioni për ndarjen e Bursave**

**Sadri Arifi:** kuvendi në disa seanca të kaluara ka marrë vendim për ndarjen e 75 bursave, komisioni ka punuar në këtë drejtim dhe ka filluar ndarjen e bursave, por kanë mbetur 10.000 € pa u shfrytëzuar, prandaj ata kërkojnë që edhe këto mjete t’i ndajnë për bursa. Po ashtu ju njoftoj se komuna e ka themeluar një komision për hartimin e planit të integritetit, kontributi i juaj është i mirëseardhur.

**Burim Berisha**: ne kemi pas numër të madh të aplikuesve për bursa dhe ne si komunë kemi ndarë 75 bursa, por kërkesa është e vazhdueshme që ky numër të rritet. Ne kërkojmë nga ju që studentëve me kushte të mira ekonomike t’i ndajmë bursa.

**Gentrit Murseli:** çdo kërkesë e jona si komision i bursave nuk është personale por është gjithë anëtarëve të subjekteve politike. Kemi vendosur një nivel të ri dhe jemi komuna e vetme që i kemi ndarë bursat në sistem kompjuterik ku baza ka qenë nota mesatare dhe kategoritë e veçanta. Numri i përfituesve nuk është i lartë, por i kemi pas disa paqartësi të disa studentëve jo përfitues, ku 99% e përfituesve të bursës janë me notë mesatare 9.0. Kriter ka qenë ku të gjithë studentët përfitues të bursave nga nivelet tjera nuk kanë të drejtë të përfitojnë bursa komunale, e unë ju bëj me dije që 99% e të gjithë studentëve përfitues e kanë sjellë vërtetimin që nuk janë përfitues të ndonjë burse tjetër. Ne kërkojmë që mjetet e mbetura prej 10.000 € t’i ndajmë për studentë.

Kemi rast ku një student i një kolegji privat ka notë mesatare 10.0 dhe një student në universitet shtetërorë me notë mesatare 9.0, por në poentim total ne kemi pas bazë notën mesatare dhe përfitues janë rezultati i njëjtë.

**Ibish Ibishi:** është bërë ndarja e bursave por numri i studentëve duhet të shtohet, sepse kanë mbetur edhe disa mjete financiare. Studentët të cilët kanë qenë me pikë të njëjta dhe nuk kanë marr bursa, të përfshihen në dhënien e bursave, por ashtu edhe studentët që kanë kushte të rënda ekonomike. Unë i jap përkrahje kësaj pike.

**Nevzat Isufi:** ne i japim përkrahje bursave por mendoj se numri duhet të rritet po ashtu po flitet edhe për kritere dhe mendoj se këto kritere duhet të mbesin të shkruara edhe për të ardhmen. Nuk u përmend nga askush edhe nëse dy student janë nga një familje të jetë kriter dhe nëse kemi transparent do ta kemi numrin e përfituesve dhe konkurrentëve me transparent.

Nuk duhet të mjaftohemi me një minutë heshtje për viktimat e tërmetit në Shqipëri dhe ka njerëz të lënduar e njerëz që kanë mbetur pa kulm mbi kokë. Meqë jemi institucioni më i lartë, ne duhet të marrim një vendim për t’i dalë në ndihmë këtyre banorëve, duke i ndihmuar në aspektin material. Po ashtu t’i bëjmë thirrje qytetarëve t’i ndihmojnë qytetet e goditura.

**Burim Berisha**: ne do ta kemi si kriter edhe familjet që kanë 3 student, por meqë numri është i madh dhe gjendja ekonomike e qytetarëve nuk është e mirë, ne kemi menduar që edhe këtë kategori ta përfshimë në dhënien e bursave. Për vitin e ardhshëm ne kemi propozuar që të jenë 160 bursa dhe të ndahen në kategori. Ne kemi filluar me bërë punë të mira dhe studentët të marrin bursë.

**Me 29 vota “për” e të tjerat abstenime miratohet kërkesa për ndarjen e bursave për mjetet e mbetura prej 10.000 €.**

* 1. **Pyetje dhe përgjigje**

**Ibish Ibishi**: po e shpalosi një shqetësim për disa persona në lidhje me aktivitetet e tyre të një subjekti politik. Në reagimin e parë që e kemi parë në këtë aktivitet ka ardhur nga shefi i grupit të LDK-së, i cili për ne që jemi me prejardhje nga Lugina na thotë që të kthehemi nga kemi ardhur. Është mirë të dihet se ky shtet a është pronë private dhe individuale e dikujt, apo është e gjithë popullatës. E gjitha kjo erdhi pasi që LVQ “Vatra” ka organizuar një aktivitet për angazhimin më serioz të komunës së Gjilanit. Reagimet erdhën nga Avdyl Aliu dhe Naser Korqa në rrjete sociale duke fyer në baza personale. E gjithë kjo bëhet edhe më shqetësuese kur involvohen edhe persona të tjerë ku kryetarin e LVQ “Vatra” e kërcënojnë edhe me jetë. Kjo nuk është hera e parë që ndodhë kështu me qytetarët përtej kufijëve të Kosovës. Kështu ka ndodhur edhe më herët ku një profesor tani është drejtor i një shkolle e patë shfaqur publikisht urrejtjen ndaj luginasve. Z.Haziri nuk bëri asgjë rreth këtyre gjërave dhe parregullsive, e në anën tjetër ai e ka gojën plotë Luginë. I bëjmë thirrje z.Aliut që të kërkoj falje publike ngase shkrimi i tij i pasdites me të cilin thuhet kinse i donte luginasit nuk mjafton dhe nuk e bind dot askënd. I bëjmë thirrje kryetarit Haziri, të reagoj ndaj bashkë partiakëve të tij, ngase nuk jetojnë në rusi por jetojmë në një vend euroatlantik dhe probleme euroatlantike. Ne kemi të drejtë të shprehim pakënaqësi dhe problemet qytetare në rregullat demokratike. Duhet ta dimë se ne jemi duke jetuar në një shoqëri demokratike dhe nuk mund të imponohet askush se ku donë të jetojë, e për prona private askush, askujt nuk mund të përzihet përderisa nuk i cenohet prona.

**Avdyl Aliu**: nëse e matim me kilometra vendi prej ku kam ardhur unë në Gjilan është më i largët se prej nga ka ardhur Ibishi. Nëse unë kërkoj falje, kërkoj që nuk i kam mësuar njerëzit të lexojnë, por unë jam fajtor nëse kam shkruar diçka keq, e jo se si e kupton e lexon dikush. Nuk dua të merrem me këtë punë përndryshe e kam thënë që ditën e nisi me njerëz të luginës tu pi kafe dhe pjesën më të madhe të votuesve e kam nga Zabeli, e nëse dikush mendon me hi në mes Luginës dhe LDK, është si me hy në mes mishit dhe thonjve.

**Ibish Ibishi:** në reagimin e par të z.Aliu thotë: vendosni rrotat e kerreve dhe shkoni prej nga keni ardhur. Ndërsa tash e huqe edhe më shumë kur sipas tij ne jemi analfabet.

**Avdyl Aliu:** e lexoj origjinal si e kam shkruar: mirë paska bë durimi i paska pa efektet e një projekti në realizim e sipër pa e përfunduar ende projektin në Dheun e Bardhë. Le ta heqin ndonjëherë vëmendjen prej Gjilanit ai dhe disa të tjerë që po thirrën në emër të Luginës dhe ne ta kujtojnë se si e kanë lënë luginën dhe në dorë të kujt e kanë lënë. Një rrotë rezervë e kanë siguruar, e le t’i sigurojnë edhe 3 rrota të tjera të ja vendosin veturës e le të shkojnë ta vizitojnë vatrën e tyre se keq ju ka mbetur.

**Bujar Nevzati**: kam dy pyetje dhe një mirënjohje për komunën. Te hoteli Kristal me 16.11.2019 është kompletuar shtylla e ndriçimit publik e cila u thye me datë 07.03.2019 nga një kamion aksidentalisht, më në fund pas 8 muajve u rregullua. I ka mbetur edhe para zyrës së kryetarit një ku kryetari është i rrezikuar prej asaj shtylle edhe te lagja e Agmisë janë 3 shtylla gjithashtu.

Pyetje për DKA- UEFA është duke investuar në stadiumin në Gjilan, ku ka mbërri puna sepse ajo punën e vet e ka kryer por komuna nuk ka bërë pjesën tjetër të investimeve?

Para disa dite e kam parë ndërtimin e një shtëpie te lagja e stacionit, ajo shtëpi ka filluar para 2 viteve por ka pas pengesa, por romët të cilët jetojnë aty thonë se ai vend ka qenë pronë e komunës. Unë e di se aty ka qenë një rrugë mbi 2 metra e gjerë, por tani as në këmbë nuk mund të kalohet. Po ashtu aty ka edhe dy ose tri shtëpi që janë duke u punuar edhe të dielën, ku është arsyeja e mbylljes së rrugëve?

**Isa Agushi:** ku ka mbetur komisioni për emërtimin e rrugëve dhe kur do të emërohen sheshet në fshatra?

Rruga “Elez Agushi” është në mënyre më mizore, por Hidromorava e ka kryer punën e vet.

Për DZHE- kam bërë kërkesë zyrtare për pyetjen se për vitin 2018 Stacioni a ka bërë Auditim, por unë e di se nuk ka pas Auditim pavarësisht që unë kam pyetur nuk kam marrë përgjigje. Po ashtu qenët endacak në Gjilan rrezikojnë qytetarët dhe ata çdo dit e më shumë po shtohen. Pavarësisht që nuk është kompetencë e komunës, ju jeni pushtetar dhe duhet të ndërmerreni diçka.

**Burim Berisha**: të merret një iniciativë për strehimoren e qeneve endacak në regjion, komuna e Gjilanit, Novobërdës, Vitisë, Kamenicës. Në shkollat ku ne punojmë, për shkak të kantinave dhe mbetjeve të ushqimeve, aty ka qenë të mëdhenj dhe të rrezikshëm për nxënësit. Në vitin ardhshëm të bëhet një zgjidhje për këtë problem.

**Arbëresha Hyseni:** po i shohim paragjykimet e tona për mungesën e drejtorëve, por shihet se një pjesë e drejtorëve së bashku me një pjesë të asamblistëve e lëshuan seancën e Kuvendit, sapo përfunduan pikat e rregullta të rendit të ditës, duke e parë se halli paska qenë si të përfundojnë këto pika e të iket sa më shpejtë pavarësisht që këto pika u quajtën jetike, por mos të harrojmë që ne jemi përfaqësues të qytetarëve dhe pyetjet janë shqetësime të qytetareve.

Kam pyetje për DKA- dua ta di se a është në dijeni drejtori Nazim Gagica për punimet që po kryhen në shkollën fillore të fshatit Uglarë, sepse disa herë edhe drejtori i shkollës më ka thënë se renovimi i shkollës po hynë në atë projekt, ku për këtë projekt nuk është ndërmarrë asnjë hap konkret për të bërë ndonjë renovim në shkollë. Më herët është bërë një renovim por dihet se pas disa ditëve gati ra tavani në tokë, ndërkohë që punimet që po bëhen tani janë nga një donatorë i huaj zviceran i cili është gjetur nga Hoxha i fshatit, ku pasi ka parë gjendjen Aty ka shprehur gatishmëri për t’i dalë në ndihmë kësaj shkolle, përderisa komuna nuk ka shprehur as më të voglin interesim që t’i dalë në ndihmë kësaj shkolle.

Po ashtu drejtori i shëndetësisë për çfarë renovimi e ka pas fjalën për ambulanten e fshatit Uglarë, ku krejt çka është bërë aty janë sjellë 3 rubinete të ujit të pijshëm.

**Xhevat Demiri**: me kërkesë të disa farmacisteve, ekziston një diskrepancë e çmimeve te barnatoret rreth spitaleve sepse çmimet gjatë orarit të mbrëmjes janë katastrofale.

**Anila Tusha**: kuvendi ka themeluar një komision ad hoc për vlerësimet në fushën e ndërtimeve i cili nuk po funksionon, ku kryetare ka qenë Shadije Rexhepi por kam dëgjuar se më nuk jeton në Kosovë. Unë kam pritur nga Arianit Sadiku si zv. Kryesues i këtij komisioni ta ngritë këtë çështje, por un them që të bëni zëvendësime dhe të rizgjidhet kryetari i këtij komisioni.

**Arijeta Rexhepi**: pas kontrollimeve sistematike të nxënësve nga raporti i QKMF-së, është njoftuar që po rritet numri i fëmije me dobësim të të pamurit. Çfarë bashkëpunimi ka DKA dhe Shëndetësia për të marrë hapa më konkret për përmirësimin e shëndetit të fëmijët.

Në shkolla kemi zv. drejtor që ju ka skaduar kontrata e punës dhe punojnë si ushtrues detyre, kur do të shpallet konkursi për ta.

Për DSHPIB- kam bërë një kërkesë me shkrim para 3 muajve por ende nuk kam marrë përgjigje, kur do ta marrë këtë përgjigje.

**Arianit Sadiku**: u kërkua ndarja e fondit për ndihmë për bashkëkombësit e prekur nga tërmeti në Shqipëri, mendoj se duhet t’i jepni një përgjigje.

Një banor në lagjen “Pajazit Ahmeti” ka shprehur shqetësimin për mungesë të ujit, përderisa në disa lagje të qytetit ka 24 orë ujë. Paramendojeni një familje 8 anëtarshe mos me pas ujë 2 javë asnjë minutë, e ky është shqetësim i madh për këtë lagje.

**Riza Abdyli:** ne ishim kundër që pika pyetje dhe përgjigje të mbetet e fundit për diskutim, por të praktikohet siç ka qenë më herët, sepse nuk i kemi prezent as gjysmën e drejtorëve.

Kërkoj urgjent nga drejtoria e Ispeksionit të ndërmerr masa urgjente për kyçjen e kanalizimit në lagjen e Velekincës në pjesën e re, sepse shkaktohen pastaj problemet në lagjen e vjetër. Rrjeti i kanalizimit ekziston por nuk po gjendet vullneti të kyçen në rrjetin e ri.

Pyetje për DKA- për shkollën Thimi Mitko- kur është vizituar shkolla nga drejtori për herë të fundit, a i ka vizituar klasat e dyta ku vijojnë mësimet në podrum, nuk ka ndriçim natyral. Në katin e parë dhe të dytë nuk punojnë nyjat sanitare, nuk ka pushim për nxënësit dhe nuk lejohen të dalin jashtë objektit shkollorë deri në 12:45. E njëjta mënyrë ndodhë edhe me ndërrimin e dytë për grup moshat më të vogla nga klasa 1-5.
Si mundet të zhvillohet mësimi nga mësimdhënësit kur dihet se nuk kanë sallë për mësimdhënës dhe ndërrimin e ditarëve e bëjnë në korridor të shkollës.

Qëndroj prapa asaj që shkolla gjithsesi të jetë dy ndërrime, por fëmijëve t’i krijoni kushte për mësim.

**Burim Berisha**: meqë jemi qytetar të Gjilanit dhe vij nga lugina, ne e ndiejmë veten rahat në këtë qytet edhe për të jetuar dhe për të punuar dhe përkrahjen që e kemi nga kryetari Haziri është jashtëzakonisht e madhe, ka krijuar zyrën për Preshvë dhe luginë, por personat që punojnë aty nuk e kryejnë punën e vet si duhet. Sot kemi edhe drejtori nga Lugina, por disa teke të disa personave, mos u merrni me ta dhe anashkalojini.

**Shpresa Kurteshi-Emini:** kërkesa e z.Isufi lidhur me ndihmë për fatkeqësinë e ndodhur në Shqipëri mendoj se duhet të konsultohemi si duhet.

**Nevzat Isufi:** kam shqetësim nga fshati Malishevë lagjja e “Muhagjerëve” ku kanë kërkuar të shtrohet rruga, të rregullohet kanalizimi i cili rrezikon infektimin e puseve. Një deponi e egër ku ka mbetur dhe mblidhen qenët endacak të cilët rrezikojnë fëmijët. Mendoj se duhet të ndërmerret diçka urgjent në këtë fushë. Këta banorë kanë bërë kërkesë edhe në këshillin e fshatit, por nuk kanë marrë përgjigje.

Po ashtu kërkoj që të formohet një komisionin për t’i dalë në ndihmë familjeve të prekura nga tërmeti në Shqipëri.

**Avdyl Aliu**: e mbështes kërkesën e kolegut Isufi, por është herët sepse tërmeti ka ndodhur sot dhe t’i shohim pak edhe mundësitë e Qeverisë dhe qytetet e tjera. Ne mund ta rekomandojmë kryetarin Haziri, të jetë i gatshëm për t’u marrë me këto çështje.

**Gentrit Murseli**: nuk e kemi një fond të emergjencës që të ndajmë menjëherë të holla, por e përkrahi me përgjegjësi morale këtë kërkesë për t’u ofruar ndihmë.

**Zijadin Maliqi**: komuna nuk posedon fondet emergjente, sepse ato i ka Qeveria e Kosovës. Ne jemi në përfundim të vitit dhe jemi pa mjete financiare, por mund të ofrojmë ndihma tjera me veshmbathje dhe ushqime.

**Sami Spahiu:** situata është e dhimbshme dhe Gjilani ka kaluar një përvojë të tillë. Mendoj se duhet t’i bashka ngjitemi kësaj iniciative për t’i dalë në ndihmë Shqipërisë. faza është emergjente dhe ne mund të ofrojmë një ndihmë pas fatkeqësisë që ka ndodhur.

**Riza Abdyli**: komuna e Gjilanit mund shpejt të organizohet dhe ta dërgoj një grup të zjarrfikësve për t’u dalë në ndihmë. Ndihma nuk nënkupton vetëm ndihmën financiare, por në forma të ndryshme mund t’i dalim në ndihmë. Edhe unë mendoj se duhet të formohet një komision për ta shikuar mundësinë për mbledhjen e ndihmave.

**Sami Spahiu**: është kompetencë e Ministrisë së punëve të Brendshme për menaxhimin e zjarrfikësve. Për reagim me grupe vullnetare mund të bëhet diçka. Sa i përket reagimeve emergjente ne nuk kem i kapacitet as për qytetin tonë.

**Shpresa Kurteshi- Emini**: ne mund të ndërmarrim hapa aq sa kemi kapacitete dhe sa mundemi. Besoj që edhe organizimi vullnetar i qytetarëve nuk do të mungoj për t’i dal në ndihmë atyre që i preki kjo tragjedi.

I bëjmë thirrje ekzekutivit të ndërmarr masa për këtë rast.

**Sadri Arifi**: ju po kërkoni diçka të cilën ekzekutivi veç e ka obligim. Ju kërkoni themelimin e një komisioni, por komuna ka obligim për t’i dalë në ndihmë rasteve të tilla.

**Shpresa Kurteshi**: ne bëjmë thirrje që komuna të ndërmarrë hapa për t’i dalë në ndihmë familjeve dhe shtetit të Shqipërisë me rastin e fatkeqësisë natyrore të tërmetit.

**Nezvat Rushiti**: është shqetësim i madh për inspeksionit por barnatoret rreth spitali ku gjatë orarit të natës shesin barnat me çmim më të lartë se ditën dhe nuk lëshojnë kupon fiskal. Ne kemi bërë inspektim dhe qëllimi ynë është mos të mashtrohen qytetarët e Gjilanit, por ne kemi kapacitet të vogël të inspektorëve sepse Gjilani është rritë.

Në mjetet e informimit shkruhet se një lagje ka ujë e një lagje nuk ka fare ujë. Komuna e Gjilanit nuk furnizohet vetëm nga Penda e Përlepnicës por ka 5 burime të furnizimit. Ne do të fillojmë të bëjmë edhe ndëshkime për gjithë ata që nuk bëjnë kyçje në kanalizim në lagjen e re të Velekincës.

Ne inspektojmë të gjitha institucionet shkollore dhe parashkollore. Ne kemi pas ankesa të këshilltarëve komunal për Gjimnazin “Zenel Hajdini”, ne japim raportin tonë dhe e falënderojmë drejtorin e DKA që është i gatshëm të bashkëpunoj me ne.

Rasti në Malishevë e kam të njohur, por nëse një qytetar ka foto me regjistrim të automjetit ne e lajmërojmë në polici. UA na jep të drejtën që gjoba të shqiptohet aty për aty.

**Nazim Gagica**: u tha se kur është vizituar “Thimi Mitko”, unë përherë e vizitoj këtë shkollë dhe pas 20 viteve e kam kthyer shkollën në dy ndërrime. I them z.Avdylit se ajo shkollë nuk kthehet më në tri ndërrime përkundër vullnetit të dikujt. Momentin që është kthyer zyrtarisht ajo shkollë në dy ndërrime, nuk e kam lënduar asnjë mësimdhënës dhe kjo ka pas ndikim në përfitimin e nxënësve. Nuk kthehet shkolla “Thimi Mitko” në tri ndërrime. Me raport financiar janë investuar 50.000 €. Sa i përket mykut jua sjelli fotot e vitit 2013 dhe të sodit.

I përshëndes akterët që kanë qenë pjesë e ndërtimit dhe renovimit të shkollës së Uglarit. Ka qenë Jeton Krasniqi nga Juniku i cili ka kërkuar të gjendet një shkollë për renovim. Ne kemi pas 3 shkolla për renovim emergjent dhe në bazë të analizave të bëra, ne kemi nxjerrë me prioritet shkollën “Vebi Ibrahimi”. Jetoni ka bërë kërkesë për renovim të shkollës, është nënshkruar memorandumi me të dhe i kemi eliminuar stufat pas sa e sa viteve.

Problemi për zgjedhjen e zv drejtorëve. Me ligj janë ndaluar gjitha konkurset dhe shpresoj që do të vazhdohet me ligjin e vjetër ekzistues.

**Anila Tusha**: nuk e mora përgjigjen për punëtorinë për planin e integritetit. A do të mundësohet punëtoria për këtë plan.

**Riza Abdyli**: asnjëherë nuk kërkova që ajo shkollë të kthehet në tri ndërrime, por nuk duhet të jenë kushtet katastrofale për nxënësit të mësojnë aty ku ka myk dhe lagështi. Sa i përket çështjes së ujit e keni gabim pavarësisht se kemi mungesë të ujit nxënësit kanë nevoja fiziologjike. Mund të hapen puset në atë shkollë.

**Nazim Gagica:** nuk kam asnjë informatë që në shkollën “Thimi Mitko nuk ka ujë. Ne kemi riparuar defektet me 50.000 € aty ku ju i keni lënë.

**Arbëresha Hyseni:** ne këtu nuk parashtrojmë pyetje për ta lënduar askënd por shumica e drejtorëve i marrin pyetjet personale. Pyetja ka të bëjë për drejtorinë e jo për ju personalisht. Më vjen mirë që më në fund janë heq stufat në shkollën e Uglarit dhe më vjen mirë që ka pas investime të tilla, por ajo që nuk më ka ardhur mirë ka qenë pikërisht mungesa e investimeve nga ana e komunës që janë deklaruar disa herë që do ta bëjnë këtë. Ju si komunë prisni vetëm investime të huaja për ta heqë barrën nga ju. Në shkollën e Uglarit ka vite të tëra që nuk është investuar.

**Nazim Gagica**: unë në momentin që e kam vizituar shkollën ju kam thirrë edhe juve e nderuar Arbëresha. Ne kemi pas projekt për renovimin e shkollës, por pasi u lajmërua donatori ne investimet tona i kemi orientuar në dy shkolla tjera.

**Arta Haziri- Nuhiu**: i uroj qytetareve të Gjilanit në kuadër të projekteve nga ministria e Infrastrukturës projektin e ndërtimit të rrugëve “Enver Miftari” dhe “Kadri Osmani”. Kërkoj nga DSHPIB rruga e Balecit të bëhet një kahje për shkak se veturat po e pengojnë daljen e nxënësve nga shkolla.

**Nehat Osmani**: fusha e futbollit e ndërtuar nga UEFA ka një kohë të gjatë që është e gatshme dhe ka rrezik të shkatërrohet bari i vendosjes për shkak të mospërdorimit dhe mos kujdesej së saj.

Në cilën fazë është ajo fushë dhe pse nuk po inaugurohet.

Është një rrugë 1100 metra e cila nuk është as e shtruar e as nuk ka pjesë infrastrukturore. Klubi futbollistik “Drita” ka harxhime deri në 5000 € për arsye se nuk mund ta shfrytëzojnë këtë fushë.

**Deniza Limani:** pyetjeve tuaja do t’u përgjigjem me shkrim.

**Naser Korqa**: rruga e Balecit ka qenë një kahje por me kërkesën e banorëve është kthyer me dy kahje dhe pjesa e tollovisë bëhet nga prindërit që vinë për t’i marrë fëmijët e tyre në shkolla. Rruga te fusha është projektuar dhe në pranverë do të asfaltohet.

**Seanca e X e Kuvendit i përfundoi punimet në ora 14:15**

 **Procesmbajtësja Kryesuese e Kuvendit**

 **\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Ardiana Rexhepi Shpresa Kurteshi-Emini**